### KISKŐRÖS VÁROS POLGÁRMESTERE

### ELŐTERJESZTÉS

(a Képviselő-testület 2019. július 25-i rendkívüli ülésére)

**TÁRGY**: **Kiskőrös Város Önkormányzata és aZ IMPERIaL HOLDING KFT. KÖZÖTT SZERZŐDÉS KÖTÉSE TERMÁLkút üzemeltetése TÁRGYÁBAN**

Kiskőrös Város Önkormányzata (a továbbiakban: Önkormányzat) és az Imperial Holding Korlátolt Felelősségű Társaság (a továbbiakban: Társaság) 1999. március 02. napján szerződést kötöttek a városi termálkút gyógyvizének hasznosítására.

A Képviselő-testület a 67/2002. számú határozatával döntött további kettő termálkút fúrásának megvalósításáról. Az Önkormányzat a termálkút fúrás költségeinek megosztására 2002. július 09. napján külön megállapodást kötött a Társasággal. A felek között létrejött megállapodás alapján a 3. és a 4. számú termálkút 60%-ban Önkormányzati, 40%-ban a Társaság tulajdonában áll.

A 2012. december 19. napján az Önkormányzat szerződést kötött a Társasággal a 3. számú termálkút üzemeltetésére. 2017. évtől a 2. számú termálkút műszaki okok miatt nem üzemel, a 3. számú kút üzemeltetését a Kiskőrösi Gyógy- és Strandfürdő vette át. A Társaság a Gyógyszálló és Gyógyfürdő üzemeltetése céljából a 4. számú termálkút, üzemeltetését látja el, mely korábban, mint tartalék kút nem üzemelt.

Erre tekintettel az Önkormányzat, a Társaság és a Kiskunsági Víziközmű-Szolgáltató Kft, mint üzemeltető között a Képviselő-testület 128/2017. számú határozatával szerződés jött létre a 4. számú kút használata tárgyában.

A Képviselő-testület a 200/2017. számú határozatával döntött új termálkút létesítése tárgyában. Az újonnan létesített 2/A számú termálkút műszaki átadása megtörtént. A Rónaszéki Fürdő termálvíz/gyógyvíz ellátását a 2/A számú kút biztosítja. A Társaság jelezte, hogy a továbbiakban a 3. számú kút vizét szeretné használni. További változás, hogy a 2/A jelű és a 3. számú kút vizét a Budapest Főváros Kormányhivatala Népegészségügyi Főosztály gyógyvízzé minősítette. A Képviselő-testület a 73/2019 számú határozata alapján a Rónaszéki Fürdő üzemeltetését 2019. augusztus 01. napjától a Kőrösszolg Nonprofit Kft. látja el. A fenti változások szükségessé tették a termálkutak üzemeltetésének újraszabályozását.

Fentiekre tekintettel javasom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. július 23.**

 **Domonyi László sk.**

 **polgármester**

**HATÁROZAT - TERVEZET**

A Képviselő-testület:

1. egyetért azzal, hogy Kiskőrös Város Önkormányzata és az Imperial Holding Korlátolt Felelősségű Társaság a határozat-tervezet mellékletét képező szerződésben foglalt feltételek szerint használja és üzemeltesse a 2/A jelű és a 3. számú termálkutat,
2. felhatalmazza a polgármestert a határozat-tervezet mellékletét képező szerződés aláírására.

**Felelős:** polgármester

**Határidő:** értelemszerűen